O‘zbekiston Respublikasi Markaziy banki boshqaruvi raisining O‘zbekiston Respublikasi Markaziy bankining 2006-yildagi faoliyati to‘g‘risidagi hisoboti haqida

O‘zbekiston Respublikasi Markaziy banki boshqaruvi raisining O‘zbekiston Respublikasi Markaziy bankining 2006-yildagi faoliyati to‘g‘risidagi hisobotini tinglab va muhokama qilib, O‘zbekiston Respublikasi Oliy Majlisining Senati shuni qayd etadiki, 2006-yilda yuritilgan qat’iy pul-kredit siyosati, shuningdek bank tizimini yanada isloh qilish va erkinlashtirish yuzasidan amalga oshirilgan chora-tadbirlar yuqori sur’atlardagi iqtisodiy o‘sishni rag‘batlantirishga va inflatsiyani jilovlab turishga qaratildi.
 Hisobot davrida makroiqtisodiy va moliyaviy barqarorlikni yanada mustahkamlash, inflatsiyaning past darajada bo‘lishini ta’minlash, pul va moliya bozorini jadal rivojlantirish hamda erkinlashtirish maqsadida “O‘zbekiston Respublikasining Markaziy banki to‘g‘risida”gi O‘zbekiston Respublikasi Qonunining 23, 28-moddalariga muvofiq pul-kredit siyosatining bozor vositalaridan keng foydalanishga alohida e’tibor berildi.
 Qat’iy pul-kredit siyosati olib borilganligi va monetar ko‘rsatkichlarning barqaror darajasini ta’minlash hamda inflatsiya jarayonlarini jilovlash chora-tadbirlari amalga oshirilganligi inflatsiya darajasini pasaytirib 6,8 foizga keltirish imkonini berdi.
 Yuqorida aytilgan Qonunning 40-moddasiga muvofiq mamlakatda eksportni qo‘llab-quvvatlash va rag‘batlantirishga qaratilgan valyuta siyosati yuritilganligi tashqi savdo aylanmasining ijobiy saldosi 2 milliard AQSh dollari miqdorida o‘sishiga hamda oltin-valyuta zaxiralari 61 foiz ko‘payishiga yordam berdi.
 Tashqi va monetar omillarning inflatsiya darajasiga hamda pul massasi ko‘payishiga bo‘lgan ta’sirini kamaytirish maqsadida O‘zbekiston Respublikasining Tiklanish va taraqqiyot jamg‘armasida 500 million AQSh dollaridan ko‘proq mablag‘ jam bo‘ldi.
 120 dan ortiq maqbul omonat turlarining joriy etilganligi aholining banklardagi pul jamg‘armalari 51 foiz ko‘payishiga yordam berdi va bunday jamg‘armalar summasi 678,3 milliard so‘mga yetdi.
 Naqd pulsiz hisob-kitoblarning zamonaviy shakllaridan biri bo‘lgan plastik kartochkalardan foydalanish sohasi, ularga xizmat ko‘rsatuvchi terminallar tarmog‘i ancha kengayishi ta’min etildi. Chunonchi, 2006-yilda tijorat banklari tomonidan chiqarilgan plastik kartochkalarning umumiy miqdori 1,5 baravar ko‘paydi, terminallar soni esa 14,3 ming donaga yetdi.
 Makroiqtisodiy barqarorlik bank tizimida amalga oshirilayotgan islohotlarni yanada chuqurlashtirishni rag‘batlantirdi.
 Xususan, “O‘zbekiston Respublikasining Markaziy banki to‘g‘risida”gi O‘zbekiston Respublikasi Qonunining 50, 52-moddalariga muvofiq bank tizimining barqarorligini ta’minlash uchun amalga oshirilgan chora-tadbirlar natijasida 2006-yilda banklarning jami kapitali 15 foiz, aktivlari 28 foiz, iqtisodiyotning real sektoriga milliy valyutada berilgan kreditlar hajmi esa 35 foiz ko‘paydi.
 Xususiylashtiriladigan korxonalar aksiyalariga egalik qilishning belgilangan normativi ustav kapitalining 50 foiziga qadar ko‘paytirilganligi xo‘jalik yurituvchi subyektlar aksiyalarini sotib olish uchun banklar tomonidan qilingan investitsiyalar 1,6 baravar o‘sishiga imkon berdi.
 Yuqorida bayon etilganlarga asoslanib, O‘zbekiston Respublikasi Oliy Majlisining Senati qaror qiladi:
 1. O‘zbekiston Respublikasi Markaziy banki boshqaruvi raisining O‘zbekiston Respublikasi Markaziy bankining 2006-yildagi faoliyati to‘g‘risidagi hisoboti tasdiqlansin.
 2. O‘zbekiston Respublikasi Markaziy bankiga:
 mamlakatni ijtimoiy-iqtisodiy rivojlantirishning 2007-yilga mo‘ljallangan aniq maqsadli makroiqtisodiy ko‘rsatkichlarini bajarishga qaratilgan pul-kredit siyosati o‘tkazishni davom ettirish, bunda pul agregatlarini tartibga solishning bozor vositalaridan keng foydalanish;
 valyuta hamda kurs siyosatini iqtisodiyotning moliyaviy barqarorligini kuchaytirishga, eksportni yanada rag‘batlantirishga va oltin-valyuta zaxiralarini hamda inflatsiya darajasini samarali boshqarishga qaratish;
 bank tizimida islohotlarni yanada chuqurlashtirish va ularning ko‘lamini kengaytirishga doir kompleks tadbirlar bajarilishini ta’minlash;
 xalqaro standartlarga muvofiq tijorat banklarining faoliyatini nazorat qilish va tartibga solishni kuchaytirish;
 o‘zaro hisob-kitoblarning ilg‘or shakllarini, shu jumladan plastik kartochkalardan foydalangan holda yanada rivojlantirish yuzasidan nazarda tutilgan tadbirlar bajarilishini ta’minlash;
 mintaqalarda nobank kredit tashkilotlari, xususan kredit uyushmalari, mikrokredit tashkilotlari va lombardlar faoliyatini yanada rivojlantirishga qaratilgan kompleks chora-tadbirlarning belgilangan maqsadlarini amalga oshirish topshirilsin.
 3. “Banklar va bank faoliyati to‘g‘risida”gi O‘zbekiston Respublikasi Qonunining mazmunidan kelib chiqqan holda bank tizimiga:
 ustav kapitalini ko‘paytirish, aholining, tadbirkorlik subyektlari va bo‘lajak investorlarning, shu jumladan chet ellik investorlarning bo‘sh turgan pul mablag‘larini jalb etish uchun qo‘shimcha aksiyalar chiqarish hamda ularni fond bozorlarida faol joylashtirish yo‘li bilan kapitallashuv darajasini oshirishga qaratilgan ishlarni kuchaytirish;
 2007-yilda o‘z faoliyatini O‘zbekiston Respublikasi Prezidenti tomonidan bank tizimi oldiga qo‘yilgan vazifalarni “Mijoz bank uchun emas, balki bank mijoz uchun” degan prinsip asosida bajarishga, shuningdek aholining va xo‘jalik yurituvchi subyektlarning bank tizimiga bo‘lgan ishonchini banklararo raqobatni kuchaytirish yo‘li bilan yanada mustahkamlashga qaratish;
 investitsiya jarayonlaridagi ishtirokni kengaytirish, korxonalarni modernizatsiyalash, texnika va texnologiya bilan qayta jihozlash loyihalarini kreditlashni ko‘paytirish;
 mijozlarga ko‘rsatilayotgan bank xizmatlarining sifatini yaxshilash va yangi turlarini joriy etish, bank muassasalari tarmog‘ini kengaytirish yuzasidan belgilangan kompleks chora-tadbirlarni amalga oshirish;
 kichik biznes subyektlari va xususiy tadbirkorlarga, shu jumladan dehqon-fermer xo‘jaliklariga moliya-vositachilik xizmatlari ko‘rsatish sohasini kengaytirish tavsiya etilsin.
 4. Ushbu qarorning ijrosini nazorat qilish O‘zbekiston Respublikasi Oliy Majlisi Senatining Budjet va iqtisodiy islohotlar masalalari qo‘mitasi zimmasiga yuklatilsin.